Folkets valg: Her er Årets Elbil 2024

Renault har gjort det igen! Med Renault Scenic E-Tech har franskmændene sikret sig titlen som Årets Elbil 2024, som kåret af iNPUTs læsere. Og det med en overbevisende margin. Den elektriske crossover imponerer med sit stilrene design, rummelige interiør og avancerede teknologi, og det har tydeligvis fanget bilkøbernes opmærksomhed. Med hele 15,4 procent af stemmerne satte Renault Scenic E-Tech konkurrenterne på plads.

Franske Renault har i den grad fået gjort sig interessant med sine nye E-Tech elbiler. Scenic E-Tech byder på en rækkevidde på op til 620 WLTP-kilometer, hurtig opladning og et interiør, der både er bæredygtigt og moderne. Renault har også implementeret innovative sikkerhedssystemer og en intuitiv Android Automotive-brugerflade, der gør bilen nem at betjene i hverdagen.

En anden vigtig faktor for mange stemmegivere har uden tvivl været bilens pris. Renault Scenic E-Tech tilbyder en attraktiv kombination af værdi for pengene og avancerede funktioner, hvilket gør den til et oplagt valg for både familier og individuelle bilister.

Ford Explorer tog andenpladsen med 9,4 procent af stemmerne.

Årets konkurrence var hård, og listen over finalister tæller nogle af de mest interessante elbiler på markedet lige nu. Med i feltet var blandt andet Ford Explorer, som sikrede sig andenpladsen med 9,4 procent af stemmerne. Den amerikanske elbil, der er baseret på Volkswagens MEB-platform, byder på en robust SUV-oplevelse og et fokus på praktikalitet, som også har appelleret til mange købere.

På tredjepladsen finder vi den kinesiske nykommer Xpeng G6, som er en futuristisk Model Y-konkurrent med avancerede selvkørende funktioner. Denne bil har virkelig sat Xpeng på verdenskortet som en spiller, der kan tage kampen op med de etablerede mærker.

Xpeng G6 er den eneste kinesiske bil på top seks. Den fik 9,2 procent af stemmerne.

Apropos etablerede mærker, fik tyske Volkswagen som den eneste producent hele to modeller med blandt de seks mest populære. Nemlig Passat-afløseren Volkswagen ID.7 / ID.7 Tourer og det charmerende elektriske rugbrød ID. Buzz.

2024 viser endnu en gang, at konkurrencen i elbilsegmentet er intensiveret. Med flere modeller end nogensinde før er forbrugerne forkælet med valgmuligheder, og det er tydeligt, at mærker som Renault, Volkswagen og Kia presser hinanden til at levere innovation på højeste niveau.

Herunder stemmefordelingen mellem de seks mest populære modeller blandt iNPUTs læsere. En stor tak til alle jer, der stemte med i Årets Elbil 2024.

Folkets valg: Her er Årets Elbil 2024